CELEX: 62020TN0123
Language: mt
Date: 2020-02-20 00:00:00
Title: Kawża T-123/20: Rikors ippreżentat fl-20 ta’ Frar 2020 – Sciessent vs Il-Kummissjoni

11.5.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 161/44
            
         
      Rikors ippreżentat fl-20 ta’ Frar 2020 – Sciessent vs Il-Kummissjoni
      (Kawża T-123/20)
      (2020/C 161/56)
      Lingwa tal-kawża: l-Ingliż
      
         Partijiet
      
      
         Rikorrenti: Sciessent LLC (Beverly, Massachusetts, l-Istati Uniti) (rappreżentanti: K. Van Maldegem u P. Sellar, avukati, u V. McElwee, Solicitor)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-Deċiżjoni ta’ Implimentazzjoni tal-Kummissjoni (UE) 2019/1973 tas-27 ta’ Novembru 2019 li ma tapprovax is-silver copper zeolite bħala sustanza attiva eżistenti għall-użu fit-tipi ta’ prodott 2 u 7 ta’ prodotti bijoċidali (1).
               
            
                  —
               
               
                  tikkundanna lill-konvenuta għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka erba’ motivi.
      
               
                  1.
               
               
                  L-ewwel motiv, li jallega ksur tal-istat tad-dritt fir-rigward tal-applikazzjoni tat-Trattati u tal-Artikoli 4 u 19 tar-Regolament (UE) Nru 528/2012 (2).
                  
                              —
                           
                           
                              Il-konvenuta, li bbażat ruħha fuq l-opinjoni tal-Biocidal Products Committee (BPC) (il-Kumitat dwar il-Prodotti Bijoċidali) dwar l-approvazzjoni tas-sustanza attiva silver copper zeolite għat-tipi ta’ prodotti 2 u 7, waslet għall-konklużjoni li s-sustanza ma setgħetx tiġi approvata abbażi tal-fatt li ma kinitx ġiet ipprovata effettività suffiċjenti. Madankollu, fil-fehma tar-rikorrenti, l-evalwazzjoni tal-effettività saret illegalment b’referenza għal artikolu ttrattat. Huwa allegat li fl-evalwazzjoni u fil-konklużjoni tagħha dwar l-effettività tas-sustanza, il-konvenuta, interpretat u applikat il-liġi rilevanti b’mod żbaljat, meta kkunsidrat l-effettività tas-silver copper zeolite.
                           
                        
            
               
                  2.
               
               
                  It-tieni motiv, li jallega nuqqas ta’ kompetenza – ksur tal-Artikolu 290 TFUE u tal-Artikoli 4 u 19 tar-Regolament (UE) Nru 528/2012.
                  
                              —
                           
                           
                              Ir-raġuni għan-nuqqas ta’ approvazzjoni tas-silver copper zeolite taħt l-att ikkontestat hija l-allegata insuffiċjenza ta’ effettività tal-artikolu ttrattat li kienet intużat fih. Madankollu, ir-rikorrenti ssostni li l-uniċi kriterji li l-konvenuta setgħet legalment tieħu inkunsiderazzjoni huma limitati għal dawk elenkati fl-Artikoli 4 u 19 tar-Regolament (UE) Nru 528/2012. Dawk il-kriterji ma jinkludux l-effettività tal-artikolu ttrattat li l-evalwazzjoni tiegħu titħalla għall-stadju sekondarju sussegwenti tal-awtorizzazzjoni tal-prodott bijoċidali fil-livell tal-Istat Membru. Fid-dawl tal-fatt li kienet preċiżament dik l-evalwazzjoni mill-konvenuta li saret sabiex tiġġustifika n-nuqqas ta’ approvazzjoni tas-silver copper zeolite, li jfisser li l-konvenuta marret ħafna lil hinn minn dak li hija inkarigata li tagħmel skont ir-Regolament (UE) Nru 528/2012, il-konvenuta kisret l-Artikolu 290 tat-Trattati u l-Artikoli 4 u 19 ta’ dak ir-Regolament.
                           
                        
            
               
                  3.
               
               
                  It-tielet motiv, li jallega ksur tal-istat tad-dritt fir-rigward tal-applikazzjoni tat-Trattati – prinċipju ta’ nondiskriminazzjoni.
                  
                              —
                           
                           
                              Is-sustanza tar-rikorrenti ġiet ittrattata b’mod differenti minn sustanzi oħra użati għall-istess tipi ta’ prodotti 2 u 7, mingħajr ma l-konvenuta ġġustifikat oġġettivament għalfejn is-silver copper zeolite għandha tiġi ttrattata diversament minn dawk is-sustanzi, li kienu lkoll suġġetti għall-istess regoli ta’ evalwazzjoni taħt ir-Regolament (UE) Nru 528/2012 (u d-Direttiva 98/8/KE (3)) għall-istess tipi ta’ prodott.
                           
                        
            
               
                  4.
               
               
                  Ir-raba’ motiv, li jallega ksur tal-istat tad-dritt fir-rigward tal-applikazzjoni tat-Trattati – prinċipju ta’ ċertezza legali.
                  
                              —
                           
                           
                              Il-konvenuta ħarġet ittra miftuħa lill-president tal-BPC, li kienet intiża biex tiċċara kif kellha tiġi interpretata u applikata l-liġi dwar l-evalwazzjoni tal-effettività u artikoli ttrattati taħt ir-Regolament (UE) Nru 528/2012. Ir-rikorrenti bbażat ruħha fuq il-kontenut ta’ din l-ittra miftuħa, li kkonfermat il-kjarezza tal-liġi, u kellha aspettattivi leġittimi fir-rigward tal-approvazzjoni tas-sustanza. B’riżultat ta’ dan, l-att ikkontestat kiser il-prinċipji ta’ aspettattivi leġittimi u ta’ ċertezza legali.
                           
                        
            
         (1)  ĠU 2019 L 307, p. 58.
      
         (2)  Regolament (UE) Nru 528/2012 tal-Parlament Ewropew u tal-Kunsill tat-22 ta’ Mejju 2012 dwar it-tqegħid fis-suq u l-użu tal-prodotti bijoċidali (ĠU L 167, 27.6.2012, p. 1, rettifika fil-ĠU L 280, 28.10.2017, p. 57)
      
         (3)  Direttiva 98/8/KE tal-Parlament Ewropew u tal-Kunsill tas-16 ta’ Frar 1998 dwar it-tqegħid fis-suq tal-prodotti bijoċidali (ĠU Edizzjoni Speċjali bil-Malti, Kapitolu 3, Vol. 23, p. 3)